Harusi ni sherehe ya maana sana katika maisha ya binadamu. Siku ya harusi ni kubwa sana kwa bwana na bibi harusi ambapo wanauacha ukapera na kuingia katika ushirika mwingine ambapo watakuwa kitu kimoja. Harusi ni ya maana sana katika jamii za Afrika ambapo kijana akifikia kuoa huonekana kama mtu mkubwa atakayeweza sana kufanya maamuzi kwa familia yake. Mwanamke pia huwa na uchu wa kuolewa ili aweze kupata familia yake, kulea watoto na pia kuangalia mumewe. Kabla ya siku hii kubwa ya harusi, mipango kabambe hufanywa ili kila kitu kiwe shwari. Katika jamii nyingi, watu hualikwa ili waweze kuwashuhudia bibi na bwana harusi wakifunga ndoa. Harusi huenda ikafanyika kwenye kanisa au mskiti, na hata kwa mkuu wa wilaya hiyo.